
40. Stpn-264/13

R E P U B L I K A  H R V A T S K A 
R J E Š E NJ E

TRGOVAČKI SUD U ZAGREBU po sucu tog suda Anti Galiću, kao sucu pojedincu, u postupku predstečajne nagodbe nad dužnikom ENIKON-PROJEKTIRANJE d.o.o. Kutina, Vladimira Preloga bb, OIB 34523943330, postupajući po prijavi tražbine vjerovnika Ivan Trečić iz Zagreba, V.Varićaka 7.,koga zastupa Branko Posavčić, odvjetnik iz Kutine, Kolodvorska 3/1.,  dana 22.kolovoza 2019.

r i j e š i o     j e

Odbacuje se prijava tražbine vjerovnika Ivan Trečić iz Zagreba, V.Varićaka 7 u iznosu 45.239,90 kn sa kamatama, podnesena ovom sudu dana 1.ožujka 2017., kao nedopuštena.
 

Obrazloženje

Vjerovnik Ivan Trečić iz Zagreba, V.Varićaka 7., koga zastupa Branko Posavčić, odvjetnik iz Kutine, Kolodvorska 3/1., podnio je ovom sudu dana 1.ožujka 2017. prijava tražbine u iznosu 45.239,90 kn sa kamatama. Uz prijavu je dostavio presudu Općinskog suda u Sisku od 15. prosinca 2015. Iz presude je razvidno  kako   je tražbina vjerovnika nastala  iz radnog odnosa vjerovnika kod dužnika. 

Uvidom u ovosudni spis Stpn-264/13 spis utvrđeno je kako je rješenjem ovog suda od 23.prosinca 2013. odobreno sklapanje predstečajene nagodbe u postupku nad dužnikom ENIKON-PROJEKTIRANJE d.o.o. Kutina, Vladimira Preloga bb, OIB 34523943330. Rješenje je doneseno temeljem odredbe članka 66. Zakona o financijskom poslovanju i predstečajnoj nagodbi (N.N.br. 108/12 i 144/12, dalje ZFPPN)

Prema odredbi članka 3. stavak 1. toč.13. ZFPPN-a prioritetne tražbine jesu tražbine radnika i prijašnjih radnika nastale do dana otvaranje postupka predstečajne nagodbe, iz radnog odnosa u bruto iznosu, otpremnine dio iznosa propisanog zakonom ili kolektivnim ugovorom i tražbine naknade štete pretrpljene zbog ozljede na radu ili profesionalne bolesti.
Člankom 51. stavak 2. ZFPPN-a propisano je da se tražbine prijavljuju u roku 30 dana od objave oglasa na web stranici Financijeske agencije. Tražbine se prijavljuju Financijskoj agenciji.

Međutim, člankom 51. stavak 8. ZFPPN-a propisano je da vjerovnici prioritetnih tražbina ne prijavljuju svoje tražbine.  To iz razloga što postupak predstečajne nagodbe ne utječe na prioritetne tražbine (članak 71. stavak 3. ZFPPN-a)

Prema tome, kako je tražbina Ivana Trečića iz Zagreba, V.Varićaka 7. od 1.ožujka 2017. u iznosu 45.239,90 kn sa kamatama nastala iz radnog odnosa vjerovnika kod dužnika, te kako se takve tražbine ne prijavljuju u postupku predstečajne nagodbe,  slijedom naprijed citiranih odredaba ZFPPN-a, valjalo je istu odbaciti kao nedopuštenu.


Ukazuje se vjerovniku kako je sud uvidom u sudski registar ovog suda utvrdio da je nad dužnikom ENIKON-PROJEKTIRANJE d.o.o. Kutina, Vladimira Preloga bb, OIB 34523943330 rješenjem od 30.studenog 2016, poslovni broj  St-2541/16 otvoren stečajni postupak. Dakle, stečajni postupak nad dužnikom otvoren je prije podnošenja konkretne prijave tražbine.
Tražbine radnika iz radnog odnosa prijavljuju se u stečajnom postupku sukladno odredbama članka 257. stavak 3. i 4. Stečajnog zakona (N.N.br. 71715 i 104/17)
U Zagrebu, 22.kolovoza 2019.
	
sudac 
								Ante Galić v.r.
UPUTA O PRAVNOM LIJEKU :
Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog suda u 2 primjerka.

Za točnost otpravka- ovlašteni službenik:
                                                                                                                       Valentina Považanj

